**Geir Guttorm Flatabø** (født 23. desember 1956 i Asker) er en norsk lege og alternativ behandler. Han har i tillegg til konvensjonell legepraksis også drevet med akupunktur og nevrofeedback.

Flatabø har tilkjennegitt en rekke hypoteser om hvordan kosthold påvirker helsen, herunder at det kan ha betydning for sengevæting. Han har også hevdet at et kosthold uten gluten og melkeprodukter kan gi bedring hos pasienter med autisme, ADHD, schizofreni m.m. Denne teorien var det den norske legen Karl Ludvig Reichelt som lanserte i Norge. I likhet med Reichelt har Flatabø gitt uttrykk for vaksineskepsis. I 2015 var han oppnevnt som sakkyndig for en pasient som i Høyesterett fikk tilkjent erstatning for å ha utviklet sykdommen multippel sklerose etter å ha tatt MMR-vaksinen. Han har også tilbudt behandling til pasienter som angivelig skal ha blitt skadet av vaksiner.

Han er en av de få norske legene som har arbeidet etter konseptet DAN (Defeat Autism Now) som er definert av organisasjonen Autism Research Institute som ble etablert i 1967 av Bernard Rimland. Blant hypotesene i dette konseptet er at autisme skyldes forgiftning fra tungmetaller som blant annet er kommet inn i kroppen via vaksiner, og at disse giftstoffene må fjernes med såkalt kelatterapi.

I 2011 sto NRK-programlederen Egil Torheim frem i media og oppga at han hadde kuttet ut både kolesterolmedisiner og blodtrykksmedisiner til fordel for lavkarbo-dietten etter råd fra Flatabø. Dette ble møtt med skepsis fra ekspertise på kosthold.

Flatabø drev sitt eget legekontor i Ulvik da han i 2017 fikk sin legelisens delvis trukket tilbake. Årsaken var at han hadde behandlet pasienter utenfor det som Statens helsetilsyn mente var forsvarlig praksis. Dette relaterte seg særlig til hans behandling av pasienter med autisme. Tilbaketrekkingen medførte at han bare kunne arbeide under tilsyn av en annen lege, hvilket betød at han måtte legge ned fastlegekontoret i Ulvik. Flatabø mente at det bare var snakk om tid før behandlingen han foreskrev sine pasienter ville bli tilstrekkelig dokumentert. Samme år ble han tildelt Brobyggerprisen av foreningen Fritt Helsevalg.

Han har vært nestleder i foreningen Norsk Protein Intoleranse Forening.

I 1986 vant Flatabø i NRK-programmet Kvitt eller dobbelt med temaet «Urter, vekster og andre nytteplanter». Han har i mange år vært opptatt av urtemedisin.

Referanser
----------

1. ↑  «Vil ikke pushe piller». *Bergens Tidende*. 28. mars 2009.
2. ↑  «Olivenolje mot depresjoner». *Klikk.no*. 17. oktober 2009.
3. ↑  «Økologisk Godt for kroppen». *Vi over 60*. 24. oktober 2013.
4. ↑  «Tissing i sengen kan skyldes kosthold». *Klikk.no*. 27. februar 2012.
5. ↑  «- Hell ut melka». *Klikk.no*. 3. april 2009.
6. ↑  «Autisme kan behandles med diett». *VG*. 27. april 2005.
7. ↑  «Desinformasjon i Morgenbladet». *Morgenbladet*. 25. mars 2011. Arkivert fra originalen 23. desember 2017. Besøkt 28. mars 2020.
8. ↑  «HR-2015-02265-A, (sak nr. 2015/596), sivil sak, anke over dom» (PDF). Norges høyesterett. 12. november 2015.
9. ↑  «- Vi ble syke av vaksinen». *VG*. 31. januar 2011.
10. ↑  «Kontroversiell behandling». *Allers*. 3. august 2009.
11. ↑  «Kastet alle pillene». *Bergens Tidende*. 8. april 2011.
12. ↑  «Fraråder Torheim-kosthold». *Bergens Tidende*. 9. april 2011.
13. ↑  «Fastlege Geir Flatabø fulgte ikke læreboken. Til slutt ble han avskiltet.». *Bergens Tidende*. 26. januar 2018.
14. ↑  «Tilsynssaker mot lege Geir Flatabø – får innskrenka legeautorisasjonen». *Hordaland*. 24. september 2017. Arkivert fra originalen 28. mars 2020. Besøkt 28. mars 2020.
15. ↑  «Får innskrenka legeautorisasjonen». *Hordaland*. 23. september 2017.
16. ↑  «Brobyggerprisen 2017 til Geir Flatabø». Norske Naturterapeuters Hovedorganisasjon.
17. ↑  «Brubyggjarpris til Geir Flatabø». *Hordaland*. 28. november 2017.
18. ↑  «Bristende barndom». *Morgenbladet*. 13. september 2012.
19. ↑  «Vinnerne gjennom tidene». *NRK*. 16. mars 2007.
20. ↑  «Vårurter til mat og medisin». *Adresseavisen*. 10. mai 2012.
21. ↑  «Te av bergmynte og oregano». *NRK*. 8. august 2007.